Endine ülemnõukogu juhataja ja riigikogu esimees Ülo Nugis leiab, et vastuseks Venemaa  ähvardustele peaks Eesti maalt välja saatma inimesed, kes Eesti rahva eksistentsi ohtu seavad riigi alustalasid läbi saevad.    "Me peame endale ausalt tunnistama, et restitutio ad integrum (Eesti Vabariigi taastamine tervikuna - toim.) küsimus on meil venekeelsete inimeste osas lahendamata ning jääb lahendamata veel tükiks ajaks," vahendab ERRi Uudised Nugise poolt täna 20. augusti klubi pidulikul koosolekul Toompea lossi Valges saalis öeldut.    "Ja kui Venemaa parlament nüüd on  otsustamas, et Kremlil on lausa seaduslik õigus kaitsta oma kodanikke kõikjal piiri taga ka sõjalise jõu abil, siis peame mõtlema, mida see meile tähendab ning kuidas niisugusele ähvardavale rusikavibutusele vastata. Meie valikud saavad olla vaid karmid vastumeetmed."